ການໂຈມຕີ ຂອງອິສຣາແອລ ທີ່ໂຮງຮຽນ ສປຊ ສັງຫານປະຊາຊົນ 7 ຄົນ (ວີດີໂອ)
ໂຮງຮຽນໃນເມືອງ Rafah ເປັນບ່ອນຢູ່ອາໄສຊົ່ວຄາວ ຂອງຊາວປາແລສໄຕນ໌ ທີ່ຫລົບໜີຈາກການໂຈມຕີຂອງອິສຣາແອລ.
ອິສຣາແອລ ໄດ້ເລີ້ມສົ່ງທະຫານຄືນໄປປະຈຳຢູ່ເລາະຕາມຊາຍ ແດນຕິດກັບເຂດກາຊາ ມີການເຫັນການເຄື່ອນໄຫວຂອງພວກ ທະຫານແລະຍວດຍານພາຫະນະ ໃນວັນອາທິດມື້ນີ້ ນາຍົກລັດຖະມົນຕີ Benjamin Netanyahu ກ່າວໃນວັນເສົາ ວານນີ້ ວ່າ ເວລາໃດພວກທະຫານອິສຣາແອລ ເສັດສິ້ນພາລະກິດ ໃນການທຳລາຍພວກອຸໂມງທັງຫລາຍຂອງກຸ່ມຮາມັສແລ້ວ ພວກ ເຂົາເຈົ້າກໍຈະຖືກສົ່ງກັບ  ທ່ານ Netanyahu ກ່າວຕື່ມວ່າ ອິສຣາແອລໄດ້ທຳລາຍອຸໂມງຫຼາຍສິບແຫ່ງແລ້ວ ທີ່ກຸ່ມຮາມັສໃຊ້ເພື່ອລັກລອບ ສົ່ງອາວຸດ ແລະພວກນັກຕໍ່ສູ້ຂອງຕົນ ເຂົ້າໄປໃນດິນແດນຂອງອິສຣາແອລນັ້ນ ເຖິງຢ່າງໃດກໍດີ ອິສຣາແອລກໍຍັງສືບຕໍ່ທຳການໂຈມຕີ ໃນພາກໃຕ້ຂອງເຂດກາຊາໃນວັນອາທິດມື້ນີ້ ພວກແພດໝໍໃນເຂດກາຊາ ກ່າວວ່າ ການໂຈມຕີໂຮງຮຽນແຫ່ງນຶ່ງຂອງສະຫະ ປະຊາຊາດ ໃນເມືອງ Rafah ທີ່ເປັນບ່ອນອາໄສຫລົບໄພຊົ່ວຄາວຂອງຊາວປາແລສໄຕນ໌ ທີ່ພາກັນຫລົບໜີຈາກການບຸກໂຈມຕີຂອງອິສຣາແອລນັ້ນ ໄດ້ສັງຫານປະຊາຊົນຢ່າງໜ້ອຍ 7 ຄົນ ແລະເຮັດໃຫ້ບາດເຈັບຕື່ມອີກ 30 ຄົນ ໃນຂະນະດຽວກັນນີ້ ພວກຄະນະຜູ້ຕາງໜ້າຈາກພວກກຸ່ມຫົວຮຸນແຮງຮາມັສ ແລະJihad ອິສລາມ ກໍໄດ້ເດີນທາງໄປຮອດນະຄອນຫຼງໄຄໂຣຂອງອີຈິບ ເພື່ອທຳການໂອ້ລົມສົນທະ ນາກັນເລື້ອງຂໍ້ສະເໜີຢຸດຍິງ ການໂອ້ລົມສົນທະນາກັນດັ່ງກ່າວ ແມ່ນບັນດາເຈົ້າໜ້າທີ່ ອີຈິບ ແລະສະຫະລັດ ເປັນຜູ້ຈັດແຈງໃຫ້ມີຂຶ້ນ ແຕ່ອິສຣາແອລ ຍັງບໍ່ທັນໄດ້ສົ່ງຜູ້ໃດໄປ ຮ່ວມໃນການໂອ້ລົມເຈລະຈາກັນຄັ້ງນີ້ເທື່ອ